钦定古今图书集成/明伦汇编/氏族典/第193卷 > 姚燧
## 钦定古今图书集成/明伦汇编/氏族典/第193卷 > 姚燧

按《元史姚燧传》：“燧字端甫，生三岁而孤，年十三，见许
衡于苏门，衡器之。至元七年，衡以国子祭酒教贵胄，
奏召燧致馆下，年三十八，始为秦王府文学。未几，授
奉议大夫，兼提举陕西四川中兴等路学校。十二年，
以秦王命，安辑庸蜀。明年，汉嘉新附，入谕其民，又奉
命招王立于合州。又明年，抚循夔府。凡三使蜀，皆称”
职。十七年，除陕西汉中道提刑按察司副使，录囚延
安，人服其明决。调山南湖北道，按部澧州，兴学赈民。
二十三年，奉旨趋朝。明年，为翰林直学士。二十七年，
授大司农丞。元贞元年，以翰林学士召修《世祖实录》。
大德五年，授中宪大夫、江东廉访使，移病太平。九年，
拜中奉大夫、江西行省参知政事。至大元年，仁宗居藩邸，开宫师府，燧年已七十，遣正字吕洙如汉征四
皓故事，起燧为太子宾客。未几，除承旨学士，寻拜太
子少傅。明年，授荣禄大夫、翰林学士承旨、知制诰，兼
修国史。四年，得告南归。中书以承旨召，明年，复召燧，
以病，俱不赴。卒于家，年七十六。谥曰文。